5.  ทรัพย์สินที่ใช้ในการประกอบธุรกิจ

    บริษัทมีทรัพย์สินที่ใช้ในการประกอบธุรกิจจำแนกได้เป็น 2 ประเภทหลัก ได้แก่

  --------------------------------- ------------------ ------------------
  รายละเอียดสินทรัพย์                   ลักษณะกรรมสิทธิ์       มูลค่าสุทธิ ณ วันที่
                                                       31 ธันวาคม 2555
                                                       (ล้านบาท)

  ทรัพย์สินประเภทที่ดิน อาคาร และอุปกรณ์    เป็นเจ้าของ          5,449.6

  ทรัพย์สินประเภทสิทธิการใช้อุปกรณ์         เป็นเจ้าของสิทธิ       56,452.8

  รวม                                                  56,458.3
  --------------------------------- ------------------ ------------------

ทรัพย์สินประเภทที่ดิน อาคาร และอุปกรณ์

รายละเอียดสินทรัพย์ถาวรหลักของบริษัทและบริษัทย่อย ทั้งนี้ สินทรัพย์ดังกล่าวไม่มีภาระผูกพันใด ๆ

  ---------------------------------------------------------------- ---------------------- -------- -------- -------------- -----------
  รายละเอียดสินทรัพย์                                                  อายุการ                 ขนาด     ที่ตั้ง      ลักษณะกรรมสิทธิ์   มูลค่าสุทธิ ณ
                                                                   ใช้งาน                                                   วันที่ 31
                                                                                                                           ธันวาคม 2555
                                                                                                                           (ล้านบาท)

  ที่ดิน                                                              -                      365.85   กรุงเทพ / เป็นเจ้าของ      1,029.3
                                                                                          ไร่       ปริมณฑล                  

  อาคารและส่วนปรับปรุงอาคาร                                           5-40 ปี                 -        กรุงเทพ / เป็นเจ้าของ      743.9
                                                                                                   ปริมณฑล                  

  ส่วนปรับปรุงอาคารสำนักงานเช่า                                         5-20 ปี                 -        -        เป็นเจ้าของ      667.3

  สิทธิการใช้อุปกรณ์ในการดำเนินงานสนับสนุนการให้บริการวิทยุคมนาคมระบบเซลลูล่าร์   อายุที่เหลือของสัมปทานและ   -        -        เป็นเจ้าของ      1,149.1
                                                                   10 ปี                                                    

  ส่วนปรับปรุงอาคารสถานีรับส่งสัญญาณ                                      20 ปี                   -        -        เป็นเจ้าของ      67.7

  สินทรัพย์ถาวรอื่น                                                     3 และ 5 ปี              -        -        เป็นเจ้าของ      1,792.4

  รวม                                                                                                                      5,449.6
  ---------------------------------------------------------------- ---------------------- -------- -------- -------------- -----------

ทรัพย์สินของบริษัท

ปัจจุบันบริษัทมีที่ดินและอาคารพาณิชย์ คิดเป็นมูลค่ารวมประมาณ 1,773.1 ล้านบาท (ณ สิ้นปี
2555) โดยส่วนใหญ่ใช้เป็นพื้นที่สำหรับการติดตั้งสถานีฐาน นอกจากนี้
สัญญาร่วมการงานระหว่างบริษัทกับ กสท อนุญาตให้บริษัทใช้พื้นที่ของ กสท ในการติดตั้งสถานีฐาน
โดยมีค่าตอบแทนในบางกรณีตามที่กำหนดไว้ในสัญญาร่วมการงาน ทั้งนี้
พื้นที่บางส่วนที่บริษัทใช้ในการติดตั้งสถานีฐานได้มีการโอนไปยัง บจก. ไปรษณีย์ไทย
เนื่องจากการแปลงสภาพของ กสท เป็นบริษัทมหาชนจำกัด

ณ สิ้นปี 2555 บริษัทมีการเช่าอาคารที่สำคัญสรุปรายละเอียดได้ดังนี้

  -------------------------------------------------------------------------------------------------------------------
  ลักษณะ/สถานที่ตั้ง                ผู้ให้เช่า                                  พื้นที่           อัตราค่าเช่า       ระยะเวลาการเช่า
                                                                       (โดยประมาณ)   (บาท/ตร.ม.)     
  ---------------------------- --------------------------------------- ------------- --------------- ----------------
  อาคารคลังสินค้านวนคร            บริษัท ไทยพลอิสระ จำกัด                     11,109.6 ตรม. 100             ปี 2555 ถึง ปี 2556
                               (บริษัทที่ไม่เกี่ยวข้องกัน)                                                    

  ค่าเช่าสำนักงานอาคารจัตุรัสจามจุรี   สำนักงานจัดการทรัพย์สิน                      61,123.88     250             1 เมษายน 2552 ถึง
  ชั้น 22-41                     (ส่วนอาคารจัตุรัสจามจุรี)                     ตรม.          (ไม่รวมค่าบริการ   31 มีนาคม 2564
                               (กิจการที่ไม่เกี่ยวข้องกัน)                                   ตามสัญญาเช่า)     

  ค่าเช่าที่ติดตั้งป้ายโฆษณา           สำนักงานจัดการทรัพย์สิน(ส่วนอาคารจัตุรัสจามจุรี)   -             100,000         1 เมษายน 2552
                               (กิจการที่ไม่เกี่ยวข้องกัน)                                   บาท/เดือน        ถึง31 มีนาคม 2564
  -------------------------------------------------------------------------------------------------------------------

อนึ่ง ในสัญญาเช่าอาคารบางฉบับ
ผู้ให้เช่าได้ให้คำมั่นที่จะต่ออายุสัญญาให้แก่บริษัทเมื่อสัญญาเช่านั้นสิ้นสุดลง ดังนั้น
บริษัทจึงมีสิทธิที่จะต่ออายุสัญญาเช่าอาคารดังกล่าวได้ตามแต่บริษัทจะเห็นสมควร

นอกจากการเช่าอาคารข้างต้น บริษัทยังมีการเช่าอื่น ๆ ที่สำคัญ ได้แก่

(1) การเช่าพื้นที่ในอาคารศูนย์การค้าเพื่อดำเนินการสำนักงานบริการของบริษัทรวมทั้งสิ้น 24
    สาขา รวมพื้นที่เช่าประมาณ 6,233.17 ตารางเมตร มีระยะเวลาการเช่าระหว่าง 1-3 ปี
    และ 12 ปี ซึ่งมีอัตราการเช่าแตกต่างกันไปขึ้นอยู่กับตำแหน่งที่ตั้งของแต่ละศูนย์การค้า

(2) บริษัทมีสิทธิการเช่าพื้นที่สำหรับ Service Hall โดย ณ สิ้นปี 2555
    สิทธิการเช่ามีมูลค่าตามบัญชีสุทธิเท่ากับ 32.4 ล้านบาท
    ซึ่งบริษัทบันทึกบัญชีในลักษณะสิทธิการเช่าและตัดจำหน่ายตามอายุสัญญาเช่า

(3) การเช่าที่ดินและพื้นที่ในอาคารเพื่อใช้ในการทำสถานีฐานและชุมสาย
    มีระยะเวลาการเช่าเฉลี่ย 1-3 ปี
    โดยทั่วไปบริษัทจะทำสัญญาเช่าที่ดินเพื่อใช้ในการติดตั้งสถานีฐานและต่ออายุสัญญาเมื่อระยะเวลาการเช่าสิ้นสุดลง
    ถึงแม้ภาวะการแข่งขันในทางธุรกิจจะเพิ่มขึ้นแต่บริษัทยังไม่เคยประสบปัญหาในการจัดหาที่ดินและการต่ออายุสัญญา

ทรัพย์สินประเภทสิทธิการใช้อุปกรณ์

บริษัทมีสิทธิประกอบกิจการโทรคมนาคมตามสัญญาร่วมการงานและตามความในมาตรา 80 แห่ง
พรบ. การประกอบกิจการโทรคมนาคม (โปรดพิจารณารายละเอียดเพิ่มเติมในข้อ 4.2.4 –
การกำกับดูแลการประกอบกิจการโทรคมนาคมในประเทศไทย และข้อ 12.1 –
สรุปสัญญาที่มีสาระสำคัญ)

ตามสัญญาร่วมการงาน
บริษัทจะต้องจัดหาเครื่องมือและอุปกรณ์ทั้งหมดในการดำเนินการและโอนกรรมสิทธิเครื่องมือและอุปกรณ์นั้นให้แก่
กสท โดยบริษัทมีสิทธิในการใช้อุปกรณ์ดังกล่าวในการให้บริการตลอดอายุสัญญา ณ สิ้นปี 2555
สิทธิการใช้อุปกรณ์รอตัดบัญชี (สุทธิ) ตามงบการเงินรวมของบริษัทมีมูลค่าประมาณ 56,452.8
ล้านบาท

สินทรัพย์ไม่มีตัวตน

บริษัทมีสินทรัพย์ไม่มีตัวตนได้แก่เครื่องหมายบริการต่าง ๆ ซึ่งมีอายุ 10 ปี
นับแต่วันที่ได้จดทะเบียนต่อกรมทรัพย์สินทางปัญญา กระทรวงพาณิชย์ โดย ณ สิ้นปี 2555
บริษัทมีเครื่องหมายบริการหลัก เช่น “DTAC” "TAC” “Happy” “ZAD” “WORK” “โอ” “happy
BANK” “happy bank” “แฮปปี้แบงก์” เป็นต้น

ทั้งนี้ เมื่อสิ้นสุดอายุเครื่องหมายบริการ บริษัทสามารถต่ออายุได้ทุก ๆ 10 ปี โดยยื่นคำขอภายใน
90 วันต่อกรมทรัพย์สินทางปัญญาก่อนวันหมดอายุ

นโยบายการลงทุนในบริษัทย่อยและบริษัทร่วม

ปัจจุบัน บริษัทมุ่งเน้นธุรกิจให้บริการโทรศัพท์เคลื่อนที่เป็นหลักเท่านั้น
โดยบริษัทลงทุนในบริษัทย่อยและบริษัทร่วมเพื่อสนับสนุนกิจการหลักของบริษัทในแง่ของการบริหารสินทรัพย์และอสังหาริมทรัพย์
และเพื่อประกอบธุรกิจอื่นที่เกี่ยวเนื่องหรือเป็นประโยชน์กับธุรกิจให้บริการโทรศัพท์เคลื่อนที่

ในการดูแลบริหารกิจการของบริษัทย่อยและบริษัทร่วม
บริษัทได้แต่งตั้งกรรมการที่มีประสบการณ์ที่เหมาะสมกับกิจการนั้น ๆ
เพื่อเป็นตัวแทนของบริษัทในการดำเนินการดังนี้

(1) ปฏิบัติหน้าที่และรับผิดชอบให้เกิดผลการดำเนินงานอย่างมีประสิทธิภาพ

(2) ดูแลและทบทวนผลการดำเนินงานของบริษัทเหล่านั้นทุกไตรมาสเป็นอย่างน้อย

(3) ลงมติออกเสียงในการประชุมคณะกรรมการบริษัทและที่ประชุมผู้ถือหุ้นประจำปี